CELEX: 52010XG1130(02)
Language: mt
Date: 2010-11-18
Title: Konklużjonijiet tal-Kunsill tat- 18 ta’ Novembru 2010 dwar l-opportunitajiet u l-isfidi għaċ-ċinema Ewropea fl-era diġitali

30.11.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 323/15
            
         Konklużjonijiet tal-Kunsill tat-18 ta’ Novembru 2010 dwar l-opportunitajiet u l-isfidi għaċ-ċinema Ewropea fl-era diġitali
   2010/C 323/05
   IL-KUNSILL TAL-UNJONI EWROPEA,
   1.   WARA LI KKUNSIDRA:
   
               —
            
            
               id-Dokument ta' Ħidma tal-Persunal tal-Kummissjoni tat-2 ta' Lulju 2010 dwar l-isfidi għall-patrimonju ċinematografiku Ewropew mill-era analoġika u diġitali (It-tieni rapport ta' implimentazzjoni tar-Rakkomandazzjoni dwar il-Wirt Ċinematografiku) (1);
            
         
               —
            
            
               il-Komunikazzjoni mill-Kummissjoni lill-Parlament Ewropew, il-Kunsill, il-Kumitat Ekonomiku u Soċjali Ewropew u l-Kumitat tar-Reġjuni “Aġenda Diġitali għall-Ewropa” (2), speċjalment id-dikjarazzjoni li “hija meħtieġa għajnuna għad-diġitalizzazzjoni taċ-ċinemas ħalli titħares id-diversità kulturali”;
            
         
               —
            
            
               il-Green Paper tal-Kummissjoni tas-27 ta' April 2010 intitolata “L-esplojtazzjoni tal-potenzjal tal-industriji kulturali u kreattivi” (3);
            
         
               —
            
            
               il-Konvenzjoni tal-UNESCO tal-20 ta' Ottubru 2005 dwar il-protezzjoni u l-promozzjoni tad-diversità tal-espressjonijiet kulturali (4).
            
         2.   JILQA' B'INTERESS:
   
               —
            
            
               il-Komunikazzjoni mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni dwar l-opportunitajiet u l-isfidi għaċ-ċinema Ewropea fl-era diġitali (5).
            
         3.   JIEĦU NOTA LI:
   
               —
            
            
               it-teknoloġiji diġitali joffru opportunitajiet ġodda għad-distribuzzjoni tal-films, inklużi għaċ-ċinema li juru films artistiċi (“art-house”) u ċinema f'żoni b'popolazzjoni baxxa, li b'hekk jikkontribwixxu għall-objettivi nazzjonali u Ewropej rigward il-promozzjoni ta' xogħlijiet Ewropej u l-aċċess għalihom, il-promozzjoni tad-diversità kulturali u lingwistika u l-koeżjoni soċjali;
            
         
               —
            
            
               is-suq Ewropew għall-wiri tal-films huwa frammentat, u dan iwassal għal numru ta' sfidi li jista' jkollhom impatt fuq id-definizzjoni u l-implimentazzjoni ta' pjanijiet nazzjonali u/jew Ewropej ta' transizzjoni lejn iċ-ċinema diġitali;
            
         
               —
            
            
               id-diġitalizzazzjoni taċ-ċinema tiġġenera spejjeż sinifikanti li jiġġarrbu mill-esibituri, waqt li ċerti distributuri jistgħu jiffrankaw permezz tat-tnaqqis fl-ispiża tal-kopji diġitali. Biex jingħeleb dan in-nuqqas ta' simetrija, is-suq stabbilixxa mudelli ta' fondi b'finanzjament privat għad-diġitalizzazzjoni taċ-ċinema, bħal l-hekk imsejħa mudelli “VPF” (6). Madankollu dawn il-mudelli mhux dejjem ikunu adatti għas-swali taċ-ċinema ż-żgħar, speċjalment dawk bi skrin wieħed, dawk li juru films artistiċi u/jew films tal-patrimonju ċinematografiku u ċinema li jagħtu l-ħajja lill-film antiki (“revival cinemas”). Għalhekk, dawn is-swali jistgħu jsibu diffikultajiet finanzjarji akbar biex jiksbu tagħmir tal-projezzjoni diġitali, minkejja li jwettqu rwol soċjali u kulturali sinifikanti, pereżempju f'żoni b'popolazzjoni baxxa fejn l-avvenimenti kulturali huma limitati.
            
         4.   JISSOTTOLINJA F'DAN IL-KUNTEST LI:
   
               —
            
            
               il-projezzjoni diġitali tippermetti użu aktar flessibbli u irħas ta' verżjonijiet lingwistiċi differenti (inklużi s-sottotitolar u d-doppjaġġ) u tekniki ta' deskrizzjoni awdjo, li b'hekk jikkontribwixxu għall-aċċess aħjar ta' xogħlijiet u ċ-ċirkolazzjoni għalihom, inklużi dawk minn pajjiżi jew reġjuni li l-lingwi tagħhom ma tantx huma mitkellma;
            
         
               —
            
            
               id-diġitalizzazzjoni taċ-ċinema toffri liċ-ċinema Ewropea opportunitajiet li qatt ma kellha qabel, iżda tista' tinvolvi ristrutturar tas-suq, li jkollu impatt b'mod sproporzjonat fuq iċ-ċinema msemmijin hawn fuq, li b'hekk ixekkel id-diversità tal-films li joħorġu u l-aċċess għall-produzzjoni tal-films għal parti mill-popolazzjoni. Tista' wkoll iddgħajjef il-koeżjoni soċjali peress li ċ-ċinema jwettqu rwol importanti f'ċerti reġjuni bħala postijiet għall-iskambji u fejn in-nies jiltaqgħu. Barra minn hekk tista' timplika spejjeż soċjali, speċjalment rigward l-impjieg fl-industriji tekniċi u fis-settur tal-wirjiet teatrali;
            
         
               —
            
            
               id-diġitalizzazzjoni tas-swali taċ-ċinema toffri wkoll opportunitajiet għall-promozzjoni tal-patrimonju ċinematografiku Ewropew u l-aċċess għalih. Għalhekk huma meħtieġa miżuri xierqa f'diversi livelli biex ikun hemm aktar opportunitajiet, inkluż għal skopijiet edukattivi;
            
         
               —
            
            
               biex tiġi ffaċilitata kemm jista' jkun it-transizzjoni għall-projezzjoni diġitali, għandu jkun hemm aggregazzjoni u flessibbiltà tas-sorsi ta' finanzjament, kemm jekk ta' oriġini privata jew pubblika, lokali, nazzjonali jew Ewropea, biex jagħmluha possibbli li t-tipi differenti ta' taċ-ċinema jirċievu sostenn imfassal apposta għas-sitwazzjoni speċifika tagħhom.
            
         5.   JIRRIKONOXXI LI:
   
               —
            
            
               id-diġitalizzazzjoni taċ-ċinema teħtieġ ukoll firxa ta' tagħmir u għodod minbarra t-tagħmir tal-projezzjoni nnifsu (server, ħoss, skrin, aġġustament tal-kamra tal-projezzjoni, eċċ.);
            
         
               —
            
            
               iż-żmien kemm iservi dan it-tagħmir għadu mhux magħruf, u dan iqanqal mistoqsijiet dwar l-ispiża tal-manteniment u l-finanzjament tal-aġġornament u/jew is-sostituzzjoni fi żmien medju u fit-tul, inkluż migrazzjoni potenzjali ta' produzzjonijiet diġitali f'formati ġodda.
            
         6.   JEMMEN F'DAN IL-KUNTEST LI:
   
               —
            
            
               it-transizzjoni għaċ-ċinema diġitali hija urġenti u neċessarja. Il-politiki pubbliċi għandhom jappoġġaw din it-tranżizzjoni waqt li jitqiesu l-objettivi ta' interess ġenerali li ġejjin:
               
                           —
                        
                        
                           l-iżgurar tal-aċċess għax-xogħlijiet Ewropej u l-promozzjoni għalihom, inklużi x-xogħlijiet mill-patrimonju ċinematografiku Ewropew;
                        
                     
                           —
                        
                        
                           il-promozzjoni tad-diversità kulturali u lingwistika, speċjalment billi titjieb iċ-ċirkolazzjoni tax-xogħlijiet;
                        
                     
                           —
                        
                        
                           it-tisħiħ tal-kompetittività tal-operaturi Ewropej involuti fil-proċess tad-diġitalizzazzjoni;
                        
                     
                           —
                        
                        
                           il-kontribuzzjoni tal-koeżjoni soċjali, inkluż permezz tal-eżistenza ta' varjetà ta' ċinema fl-Unjoni Ewropea kollha.
                        
                     
         7.   JILQA' L-INTENZJONI TAL-KUMMISSJONI:
   
               —
            
            
               li timplimenta l-pjan ta' azzjoni għat-transizzjoni għal projezzjoni diġitali għaċ-ċinema Ewropej kif indikat fil-Komunikazzjoni tagħha dwar l-opportunitajiet u l-isfidi għaċ-ċinema Ewropea fl-era diġitali, u b'mod partikolari:
               
                           —
                        
                        
                           li tniedi mekkaniżmu ġdid qabel tmiem l-2010, bħala parti mill-programm eżistenti MEDIA, b'appoġġ għad-diġitalizzazzjoni taċ-ċinema li jipprogrammaw persentaġġ sostanzjali ta' xogħlijiet Ewropej mhux nazzjonali;
                        
                     
                           —
                        
                        
                           li fl-2011 teżamina l-possibbiltà li l-esibituri tal-films jingħataw aċċess għall-Fond ta' Garanzija tal-Produzzjoni MEDIA jew issib mezz simili kif tiffaċilitalhom l-aċċess għall-finanzi;
                        
                     
                           —
                        
                        
                           li fl-2011 tadotta rakkomandazzjoni dwar il-promozzjoni tad-diġitalizzazzjoni taċ-ċinema Ewropea;
                        
                     
                           —
                        
                        
                           li fil-Komunikazzjoni dwar iċ-Ċinema li ser toħroġ fl-2012 tipproponi linji gwida adatti għall-valutazzjoni tal-appoġġ tal-pubbliku għad-diġitalizzazzjoni taċ-ċinema.
                        
                     
         8.   JISTIEDEN LILL-ISTATI MEMBRI SABIEX:
   
               —
            
            
               jikkunsidraw il-ħtieġa ta' appoġġ għad-diġitalizzazzjoni taċ-ċinema filwaqt li jittieħed kont tal-objettivi ta' interess ġenerali msemmijin aktar 'il fuq;
            
         
               —
            
            
               jikkunsidraw f'dan il-kuntest u f'konformità mar-regoli tal-kompetizzjoni Ewropej l-implimentazzjoni ta' skemi ta' appoġġ għad-diġitalizzazzjoni taċ-ċinema b'mod komplementari ma' finanzjament privat. Dawn il-pjanijiet għandhom jieħdu kont tal-ispeċifiċitajiet ta' kull Stat Membru. L-għażliet jistgħu jinkludu:
               
                           a)
                        
                        
                           appoġġ għaċ-ċinema li ma jistgħux jilħqu l-ispejjeż tad-diġitalizzazzjoni biex jingħataw it-tagħmir diġitali u li jkunu jistgħu jibqgħu kompetittivi maċ-ċinema li kapaċi jakkwistaw it-tagħmir pereżempju permezz tal-mudelli VPF;
                        
                     
                           b)
                        
                        
                           appoġġ għaċ-ċinema li jinsabu f'żoni b'popolazzjoni baxxa fejn l-attivitajiet kulturali huma limitati;
                        
                     
                           c)
                        
                        
                           appoġġ għaċ-ċinema li jippromwovu xogħlijiet Ewropej pereżempju billi joffru proporzjon sostanzjali ta' programmar Ewropew;
                        
                     
                           d)
                        
                        
                           appoġġ għat-teatri u l-libreriji ċinematografiċi ddedikati għall-patrimonju ċinematografiku, f'konformità mal-konklużjonijiet tal-Kunsill tat-18 ta' Novembru 2010 dwar il-patrimonju ċinematografiku Ewropew, inklużi l-isfidi tal-era diġitali (7);
                        
                     
                           e)
                        
                        
                           li jħeġġu l-organizzazzjoni ta' mekkaniżmi ta' solidarjetà bejn id-distributuri u l-esibituri u/jew bejn l-esibituri;
                        
                     
                           f)
                        
                        
                           li jħeġġu ċ-ċinema ż-żgħar biex jingħaqdu flimkien u jaqsmu l-ispejjeż għat-tagħmir diġitali;
                        
                     
         
               —
            
            
               jikkunsidraw l-idea li l-għajnuna mill-Istat tkun bil-kondizzjoni li jsir “master” diġitali, sabiex tiżdied l-offerta globali ta' xogħlijiet Ewropej diġitalizzati;
            
         
               —
            
            
               jeżaminaw kif il-Fondi Strutturali tal-Unjoni Ewropea jistgħu jintużaw biex jiffinanzjaw proġetti ta' diġitalizzazzjoni u inizjattivi ta' apprendistat fejn adegwat.
            
         9.   JISTIEDEN LILL-ISTATI MEMBRI U LILL-KUMMISSJONI, FL-OQSMA TA' KOMPETENZA RISPETTIVI TAGĦHOM, BIEX:
   
               —
            
            
               ikomplu jirriflettu, filwaqt li jittieħed kont ta' standards eżistenti ISO għall-projezzjoni taċ-ċinema diġitali, dwar kif jistgħu jinkisbu riżultati neċessarji u adegwati fil-kwalità tal-projezzjoni u ċ-ċirkolazzjoni tal-films billi jintlaħqu t-talbiet rispettivi; dan għandu jsir f'konformità mal-prinċipju ta' newtralità teknoloġika;
            
         
               —
            
            
               jieħdu kont li t-teknoloġiji huma fi stat ta' bidla u tiġdid kostanti u li l-kwistjonijiet tal-finanzjament tal-projezzjoni diġitali mhux ser ikunu limitati biss għall-perijodu attwali ta' transizzjoni;
            
         
               —
            
            
               kemm jista' jkun jiżguraw u f'dak li jirrigwarda r-regoli ta' kompetizzjoni li l-implimentazzjoni tal-mekkaniżmi ta' finanzjament għad-diġitalizzazzjoni taċ-ċinema, kemm privati kif ukoll pubbliċi, ma jxekklux il-libertà tal-għażla tal-esibituri rigward il-films li biħsiebhom juru;
            
         
               —
            
            
               jinkoraġġixxu l-istabbiliment ta' programmi ta' taħriġ mill-ġdid u taħriġ fit-teknoloġija diġitali speċjalment għas-sidien u d-distributuri taċ-ċinema, partikolarment dwar il-projezzjoni, mudelli ta' negozju ġodda għaċ-ċinema diġitali, kummerċjalizzazzjoni ta' repertorju alternattiv u manutenzjoni teknika;
            
         
               —
            
            
               jinvestigaw il-possibbiltajiet biex jiffaċilitaw l-aċċess għall-finanzi għall-esibituri tal-films u kumpanniji oħrajn involuti fit-transizzjoni għall-projezzjoni diġitali, b'mod partikolari, meta dan isir possibbli, permezz tal-Bank Ewropew tal-Investiment.
            
         
      (1)  SEC(2010) 853 finali
   
      (2)  COM(2010) 245 finali.
   
      (3)  COM(2010) 183 finali.
   
      (4)  Deċiżjoni tal-Kunsill Nru 2006/515/KE tat-18 ta’ Mejju 2006 dwar il-konklużjoni tal-Konvenzjoni dwar il-Protezzjoni u l-Promozzjoni tad-Diversità tal-Espressjonijiet Kulturali (ĠU L 201, 25.7.2006, p. 15).
   
      (5)  COM(2010) 487 finali.
   
      (6)  Il-mudell “Virtual Print Fee” (VPF) huwa bbażat fuq il-fatt li jinvolvi investituri/integraturi ta' partijiet terzi biex jindirizzaw il-kwistjoni ta' kif taqsam l-ispejjeż u l-benefiċċji. Dawn il-partijiet terzi jiġbru (parti minn) it-tfaddil tad-distributuri fil-forma ta' VPFs biex jikkontribwixxu għat-tagħmir diġitali tas-swali parteċipanti.
   
      (7)  dok. 14711/10.